آصف زرداری کی طبی بنیادوں پر ضمانت منظور 
عدالت میں آصف زرداری کی میڈیکل رپورٹ پیش کی گئی، جس کے بعد اسلام آباد ہائی کورٹ نے ایک، ایک کروڑ روپے کے مچلکوں کے عوض سابق صدر کو طبی بنیادوں پر رہا کرنے کا حکم دیا۔ 
اسلام آباد — آصف زرداری کی جانب سے طبی بنیادوں پر ضمانت کے لیے دائر درخواست پر چیف جسٹس اسلام آباد ہائی کورٹ جسٹس اطہر من اللہ کی سربراہی میں دو رکنی بینچ نے سماعت کی۔ دوران سماعت آصف زرداری کے وکیل فاروق ایچ نائیک نے دلائل دیے کہ سابق صدر کی صحت خراب ہے اور ان کا علاج جیل میں ممکن نہیں۔ لہذٰا، انہیں ضمانت پر رہا کیا جائے۔ قومی احتساب بیورو (نیب) کی جانب سے پراسیکیوٹر جنرل جہانزیب بھروانہ اور ڈپٹی پراسیکیوٹر جنرل سردار مظفر عباسی عدالت میں پیش ہوئے۔ عدالت کے روبرو سابق صدر کی میڈیکل رپورٹ پیش کی گئی، جس میں بتایا گیا کہ سابق صدر آصف علی زرداری ذیابیطس کے مریض ہیں جبکہ انہیں دل کا عارضہ بھی لاحق ہے۔ رپورٹ میں بتایا گیا کہ آصف زرداری کی انجیو پلاسٹی ہو چکی ہے اور ان کے دل میں تین سٹنٹ بھی ڈالے جا چکے ہیں۔ ان کی دوبارہ انجیو گرافی کرنے کی ضرورت ہے۔ لہذٰا، جیل میں ان کا علاج ممکن نہیں ہے۔ عدالت نے درخواست ضمانت منظور کرتے ہوئے آصف زرداری کو طبی بنیادوں پر رہا کرنے کا حکم دیا۔ نیب کے وکلا نے عدالت میں بتایا کہ آصف زرداری کے خلاف منی لانڈرنگ کیس میں تحقیقات مکمل کر کے ریفرنس دائر کر دیا گیا ہے۔ عدالت نے استفسار کیا کہ کیا نیب کو آصف زرداری سے مزید تفتیش کرنے کی ضرورت ہے؟ کیا نیب یہ چاہتی ہے کہ دوران حراست آصف زرداری کا سرکاری خرچ پر علاج کرایا جائے، جس پر نیب کے وکلا نے کوئی جواب نہیں دیا۔ خیال رہے کہ سابق صدر آصف زرداری گزشتہ کئی دنوں سے اسلام آباد کے پمز اسپتال میں زیرِ علاج ہیں۔ نیب نے رواں سال جون میں سابق صدر آصف علی زرداری کو جعلی اکاؤنٹس کیس میں گرفتار کیا تھا۔ نیب کا یہ الزام تھا کہ آصف زرداری اور ان کی بہن فریال تالپور نے جعلی بینک اکاؤنٹس کے ذریعے تین ارب 77 کروڑ روپے کی کرپشن کی۔ وفاقی تحقیقاتی ادارے (ایف آئی اے) کو 2015 میں اسٹیٹ بینک آف پاکستان نے کچھ مشکوک ترسیلات کی رپورٹ بھیجی تھی۔ ایف آئی اے نے 'اے ون انٹرنیشنل' نامی اکاؤنٹ کے ذریعے رقوم کی مشکوک منتقلی کا مقدمہ درج کیا۔ دوران تفتیشن کئی مزید اکاؤنٹ سامنے آئے۔ نیب کا یہ بھی الزام ہے کہ اسلام آباد کے ترقیاتی ادارے سی ڈی اے نے حکومت کی زمین غیر قانونی طور پر پارک لین نامی کمپنی کو منتقل کی جو آصف زرداری اور بلاول بھٹو زرداری کے نام پر ہے۔ آصف زرداری کے وکلا کا یہ موقف رہا ہے کہ سابق صدر 2008 میں اس کمپنی کے عہدے سے دستبردار ہو گئے تھے، جبکہ بلاول بھٹو زرداری کا بھی اس کمپنی سے براہ راست تعلق نہیں ہے۔ نیب نے جعلی اکاؤنٹس کیس میں سابق صدر آصف علی زرداری کو عبوری ضمانت منسوخ ہونے پر جون میں گرفتار کیا تھا۔ چیئرمین پیپلز پارٹی بلاول بھٹو زرداری نے آصف زرداری کی رہائی پر ججز کا شکریہ ادا کیا۔ ان کا کہنا تھا کہ وہ نیب اور حکومت کا گٹھ جوڑ روکنا چاہتے ہیں۔ بلاول بھٹو زرداری نے کہا کہ آصف زرداری اب باہر آ رہے ہیں وہ کھلاڑی کے شکاری ہیں۔ چیئرمین پیپلز پارٹی نے دعویٰ کیا کہ یہ سال عمران خان کی حکومت کا آخری سال ثابت ہو گا۔ میگا منی لانڈرنگ کیس میں گرفتار آصف علی زرداری کی ہمشیرہ فریال تالپور کی ضمانت کی درخواست پر نیب نے عدالت میں جواب داخل نہیں کرایا، جس پر اسلام آباد ہائی کورٹ نے نیب کو جواب جمع کرانے کے لیے وقت دیتے ہوئے فریال تالپور کی درخواست پرسماعت 17 دسمبر تک ملتوی کردی۔ فریال تالپور کی درخواست ضمانت میں موقف اختیار کیا گیا ہے کہ وہ خصوصی بچی کی والدہ ہیں، جس کی دیکھ بھال کے لیے ٹرائل مکمل ہونے تک ضمانت منظور کی جائے۔ اس معاملے پر وفاقی وزیر سائنس وٹیکنالوجی فواد چوہدری نے ٹوئٹ کی اور کہا کہ نواز شریف اور آصف زرداری کی ضمانت اہم نہیں ہے کیونکہ دونوں کا پاکستان کے سیاسی مستقبل میں کردار ختم ہو چکا ہے۔ فواد چوہدری کا کہنا تھا کہ عوام کی اصل دلچسپی یہ ہے کہ ان حضرات سے اربوں روپے کیسے وصول کیے جائیں گے۔